b'\n_START_ARTICLE_\nProceso atnaujinimas\n_START_PARAGRAPH_\nProceso atnaujinimas - proced\xc5\xabra, kuomet bylos, u\xc5\xbebaigtos \xc4\xafsiteis\xc4\x97jusiu teismo sprendimu (nutartimi) ar nuosprend\xc5\xbeiu, procesas gali b\xc5\xabti atnaujintas.\n_START_SECTION_\nCivilinis procesas\n_START_PARAGRAPH_\nPra\xc5\xa1ym\xc4\x85 atnaujinti proces\xc4\x85 gali paduoti \xc5\xa1alys ir tretieji asmenys, taip pat ne\xc4\xaftraukti \xc4\xaf bylos nagrin\xc4\x97jim\xc4\x85 asmenys, jeigu \xc4\xafsiteis\xc4\x97j\xc4\x99s sprendimas ar nutartis pa\xc5\xbeeid\xc5\xbeia j\xc5\xb3 teises ar \xc4\xafstatym\xc5\xb3 saugomus interesus. Pra\xc5\xa1ymus d\xc4\x97l proceso atnaujinimo, siekiant apginti vie\xc5\xa1\xc4\x85j\xc4\xaf interes\xc4\x85, nustatyta tvarka gali paduoti Lietuvos Respublikos generalinis prokuroras.\n_START_SECTION_\nPra\xc5\xa1ym\xc5\xb3 atnaujinti proces\xc4\x85 pateikimas\n_START_PARAGRAPH_\nJeigu pra\xc5\xa1ymas atnaujinti proces\xc4\x85 grind\xc5\xbeiamas LR CPK 366 straipsnio 1 dalies 1 punkte numatytu pagrindu, jis pateikiamas Lietuvos Auk\xc5\xa1\xc4\x8diausiajam Teismui (LR CPK 367 str. 1 d.)._NEWLINE_Jeigu pra\xc5\xa1ymas atnaujinti proces\xc4\x85 grind\xc5\xbeiamas LR CPK 366 straipsnio 1 dalies 8 punkte numatytu pagrindu, jis pateikiamas tam teismui, kurio neteis\xc4\x97tos sud\xc4\x97ties teismas i\xc5\xa1nagrin\xc4\x97jo byl\xc4\x85._NEWLINE_Jeigu pra\xc5\xa1ymas pagr\xc4\xafstas kitais pagrindais, jis paduodamas byl\xc4\x85 nagrin\xc4\x97jusiam pirmosios instancijos teismui._NEWLINE_Pra\xc5\xa1ymas atnaujinti proces\xc4\x85 nagrin\xc4\x97jamas toje pa\xc4\x8dioje civilin\xc4\x97je byloje, kurioje pra\xc5\xa1oma proces\xc4\x85 atnaujinti.\n_START_SECTION_\nPra\xc5\xa1ymo padavimo terminai\n_START_PARAGRAPH_\nPra\xc5\xa1ymas atnaujinti proces\xc4\x85 gali b\xc5\xabti pateikiamas per tris m\xc4\x97nesius nuo tos dienos, kuri\xc4\x85 j\xc4\xaf pateikiantis asmuo su\xc5\xbeinojo arba tur\xc4\x97jo su\xc5\xbeinoti aplinkybes, sudaran\xc4\x8dias proceso atnaujinimo pagrind\xc4\x85 (LR CPK 368 str. 1 d.)._NEWLINE_Pra\xc5\xa1ymas atnaujinti proces\xc4\x85 negali b\xc5\xabti pateikiamas, jeigu nuo sprendimo ar nutarties \xc4\xafsiteis\xc4\x97jimo pra\xc4\x97jo daugiau kaip penkeri metai, i\xc5\xa1skyrus LR CPK 366 straipsnio 1 dalies 1 punkte nurodyt\xc4\x85 atvej\xc4\xaf.\n_START_SECTION_\nPra\xc5\xa1ymo atnaujinti proces\xc4\x85 nagrin\xc4\x97jimas\n_START_PARAGRAPH_\nSpr\xc4\x99sdamas pra\xc5\xa1ymo atnaujinti proces\xc4\x85 pri\xc4\x97mimo klausim\xc4\x85, teismas patikrina, ar pra\xc5\xa1ymas atitinka LR CPK 369 straipsnyje nustatytus \xc5\xa1iam procesiniam dokumentui keliamus reikalavimus. Jeigu pra\xc5\xa1ymas neatitinka jo formai ir turiniui keliam\xc5\xb3 reikalavim\xc5\xb3 arba jeigu jis neapmok\xc4\x97tas \xc5\xbeyminiu mokes\xc4\x8diu, teismas LR CPK nustatyta tvarka i\xc5\xa1sprend\xc5\xbeia procesinio dokumento tr\xc5\xabkum\xc5\xb3 \xc5\xa1alinimo klausim\xc4\x85, o jeigu yra LR CPK 137 straipsnio 1 dalies 1, 2, 7 ir 8 punktuose numatyti pagrindai pra\xc5\xa1ym\xc4\x85 priimti atsisako. Teismo nutartis, kuria pra\xc5\xa1ym\xc4\x85 atnaujinti proces\xc4\x85 atsisakyta priimti, gali b\xc5\xabti skund\xc5\xbeiama atskiruoju skundu (LR CPK 370 str. 1 d.)._NEWLINE_Pri\xc4\x97m\xc4\x99s pra\xc5\xa1ym\xc4\x85 atnaujinti proces\xc4\x85, teismas i\xc5\xa1siun\xc4\x8dia pra\xc5\xa1ymo nuora\xc5\xa1us \xc5\xa1alims ir tretiesiems asmenims ir paskiria pra\xc5\xa1ymo atnaujinti proces\xc4\x85 nagrin\xc4\x97jimo teismo pos\xc4\x97dyje dat\xc4\x85. Apie teismo pos\xc4\x97d\xc5\xbeio viet\xc4\x85 ir dat\xc4\x85 teismas \xc5\xa1aukimais informuoja dalyvaujan\xc4\x8dius byloje asmenis. Iki teismo pos\xc4\x97d\xc5\xbeio dienos dalyvaujantys byloje asmenys turi teis\xc4\x99 pateikti atsiliepimus \xc4\xaf pra\xc5\xa1ym\xc4\x85 atnaujinti proces\xc4\x85. Teismo pos\xc4\x97dis skiriamas ne anks\xc4\x8diau kaip per keturiolika dien\xc5\xb3 nuo pra\xc5\xa1ymo pri\xc4\x97mimo dienos. I\xc5\xa1 pra\xc5\xa1ym\xc4\x85 padavusio asmens teismas turi teis\xc4\x99 pareikalauti papildom\xc5\xb3 \xc4\xafrodym\xc5\xb3, jog n\xc4\x97ra praleistas LR CPK 368 straipsnyje nustatytas terminas arba kad egzistuoja 366 straipsnio 1 dalyje nurodyti pagrindai._NEWLINE_I\xc5\xa1nagrin\xc4\x97j\xc4\x99s teismo pos\xc4\x97dyje pra\xc5\xa1ymo atnaujinti proces\xc4\x85 klausim\xc4\x85 ir nustat\xc4\x99s, kad pra\xc5\xa1ymas paduotas nepraleidus termino, nustatyto LR CPK 368 straipsnyje, ir pagr\xc4\xafstas 366 straipsnio 1 dalyje nustatytais pagrindais, teismas nutartimi atnaujina proces\xc4\x85 ir paskiria bylos nagrin\xc4\x97jimo teismo pos\xc4\x97dyje dat\xc4\x85 arba nutartimi proces\xc4\x85 atnaujinti atsisako, jeigu konstatuoja, kad yra \xc5\xa1ioje dalyje nurodyti tr\xc5\xabkumai. Proces\xc4\x85 byloje atnaujinus, teismo nutartyje turi b\xc5\xabti nurodytas atnaujinimo pagrindas. D\xc4\x97l teismo nutarties, kuria proces\xc4\x85 atnaujinti atsisakyta, gali b\xc5\xabti paduotas atskirasis skundas, i\xc5\xa1skyrus atvejus, kai atnaujinti proces\xc4\x85 atsisakyta apeliacin\xc4\x97s instancijos arba kasaciniame teisme. Apeliacin\xc4\x97s instancijos teismo nutartis, kuria atsisakyta atnaujinti proces\xc4\x85, gali b\xc5\xabti skund\xc5\xbeiama kasacine tvarka._NEWLINE_Atnaujinus bylos nagrin\xc4\x97jim\xc4\x85, teismas byl\xc4\x85 nagrin\xc4\x97ja pakartotinai pagal bendr\xc4\x85sias LR CPK taisykles, ta\xc4\x8diau neper\xc5\xbeengdamas rib\xc5\xb3, kurias apibr\xc4\x97\xc5\xbeia proceso atnaujinimo pagrindai. Jeigu teismo pos\xc4\x97d\xc5\xbeio, kuriame procesas buvo atnaujintas, metu paai\xc5\xa1k\xc4\x97ja, kad papildomas pasirengimas byl\xc4\x85 nagrin\xc4\x97ti teisme nereikalingas, dalyvaujan\xc4\x8di\xc5\xb3 byloje asmen\xc5\xb3 sutikimu teismas pradeda byl\xc4\x85 nagrin\xc4\x97ti i\xc5\xa1 esm\xc4\x97s._NEWLINE_Nagrin\xc4\x97jant pra\xc5\xa1ym\xc4\x85 atnaujinti proces\xc4\x85 ir (ar) byl\xc4\x85, kurioje procesas atnaujintas, negali dalyvauti teis\xc4\x97jas, d\xc4\x97l kurio sprendimo ar nutarties yra atnaujintas procesas.\n_START_SECTION_\nSprendimo (nutarties) teisin\xc4\x97 galia\n_START_PARAGRAPH_\nPra\xc5\xa1ymo atnaujinti proces\xc4\x85 padavimas nestabdo sprendimo ar nutarties vykdymo (372 str. 1 d.)._NEWLINE_Pra\xc5\xa1ym\xc4\x85 atnaujinti proces\xc4\x85 nagrin\xc4\x97jantis teismas turi teis\xc4\x99 sustabdyti sprendimo ar nutarties vykdym\xc4\x85, iki bus i\xc5\xa1nagrin\xc4\x97ta byla d\xc4\x97l proceso atnaujinimo. Nutartis d\xc4\x97l sprendimo ar nutarties vykdymo sustabdymo yra neskund\xc5\xbeiama.\n_START_SECTION_\nSprendimo \xc4\xafvykdymo atgr\xc4\x99\xc5\xbeimas\n_START_PARAGRAPH_\nPanaikinus arba pakeitus sprendim\xc4\x85 ar nutart\xc4\xaf, jeigu jie jau buvo \xc4\xafvykdyti ar prad\xc4\x97ti vykdyti, vienos i\xc5\xa1 \xc5\xa1ali\xc5\xb3 pra\xc5\xa1ymu teismas \xc4\xafpareigoja gin\xc4\x8do \xc5\xa1alis gr\xc4\x85\xc5\xbeinti tai, k\xc4\x85 jos yra gavusios sprendim\xc4\x85 vykdydamos (373 str.).\n_START_SECTION_\nApribojimai pateikti pakartotin\xc4\xaf skund\xc4\x85 d\xc4\x97l proceso atnaujinimo\n_START_PARAGRAPH_\nPakartotinis pra\xc5\xa1ymas atnaujinti proces\xc4\x85 tuo pa\xc4\x8diu pagrindu yra negalimas (LR CPK 373 straipsnis).'